**Szociokultúrális beszámoló**

**Dr. Tóth Gábor**

**München, 2013.08.01-09.30.**

München városa nagyszerű célállomást kínál mind környezeti, mind kulturális szempontból. Németország egyik legszebb városa, színház, koncertek és sportesemények terén rendkívül bő a kínálat. A Bajor-Alpok közelsége miatt hétvégi kirándulások kiindulópontja.

A Ludwig-Maximilans Universität Európa és Németország tudományos életének központi szereplője.

Az utazás a MÁV kedvezményes jegyeinek köszönhetően Budapestről egyszerűen, átszállás nélkül és olcsón megoldható (kb. 9000 Ft 1 út ára).

A müncheni tartózkodás leszervezésének legnehezebb pontja a szálláskeresés, ami a helyiek szerint is igen nehéz és bonyolult. A fogadó intézmény nem tudott szállás ügyben segíteni. A legtöbbet az interneten fellelhető Wohngemeinschaft vagy lakóközösség kereső oldalak segíthetnek. A szállás keresését nagyban megnehezítette a rövid ott-tartózkodás és a szeptemberben kezdődő egyetemi oktatás. Ezenkívül a központi helyen lévő kiadó szobák igen drágák, itt havonkénti 400-600 € között összeggel lehet számolni és erre rájön a beköltözés előtt, általánosan fizetendő kaució. A városon belüli közlekedéshez a helyi tömegközlekedés tökéletes, azonban a város lapos földrajzi helyzete folytán igen elterjedt, gyors és olcsó a kerékpáros közlekedés.

Kiutazást megelőzően a fogadó intézménnyel való egyeztetés gyors és gördülékeny volt. Az LMU Szemészeti Klinikán eltöltött gyakorlaton a helyi munkatársak kedvesek és segítőkészek voltak. Az eredményes tapasztalat gyűjtéshez véleményem szerint elengedhetetlen a német nyelv alapos ismerete, hiszen betegekkel és egymással való kommunikáció alapja a német nyelv. Szükség esetén, rövidebb időtartamra (maximum 2 hét) elegendő lehet az angol nyelv ismerete is.

Az napi étkezés megoldása költséges volt, a kórházi étkezdében a fogások kitűnőek, de nem bőségesek. ennek anyagi vonzata ebédenként kb. 7-10 €. Egyéb esetekre vonatkozóan az árak nagyjából a nyugat-európai árszínvonalnak megfelelőek. A helyi kulturális élettel való ismerkedés költséges, de nem megfizethetetlen. Időjárás szempontjából a legalkalmasabb, legkellemesebb időszaknak a nyári, kora őszi hónapok számítanak.